CELEX: 32020D1479
Language: et
Date: 2020-10-14 00:00:00
Title: Komisjoni rakendusotsus (EL) 2020/1479, 14. oktoober 2020, millega kehtestatakse prioriteetide nimekirjad võrgueeskirjade ja suuniste väljatöötamiseks elektri jaoks aastatel 2020–2023 ja gaasi jaoks aastal 2020 (EMPs kohaldatav tekst)

15.10.2020   
               
               
                  ET
               
               
                  Euroopa Liidu Teataja
               
               
                  L 338/10
               
            
         KOMISJONI RAKENDUSOTSUS (EL) 2020/1479,
         14. oktoober 2020,
         millega kehtestatakse prioriteetide nimekirjad võrgueeskirjade ja suuniste väljatöötamiseks elektri jaoks aastatel 2020–2023 ja gaasi jaoks aastal 2020
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 715/2009 maagaasi ülekandevõrkudele juurdepääsu tingimuste kohta ning millega tunnistatakse kehtetuks määrus (EÜ) nr 1775/2005, (1) eriti selle artikli 6 lõiget 1,
         võttes arvesse Euroopa Parlamendi ja nõukogu 5. juuni 2019. aasta määrust (EL) 2019/943, milles käsitletakse elektrienergia siseturgu, (2) eriti selle artikli 59 lõiget 3,
         ning arvestades järgmist:
         
                     (1)
                  
                  
                     Võrgueeskirjade ja suuniste väljatöötamine ja rakendamine on energia siseturu täielikul ühendamisel määrava tähtsusega. Elektrienergia ja gaasi siseturu eeskirjadega luuakse institutsionaalne raamistik võrgueeskirjade väljatöötamiseks. Seda institutsioonilist ülesehitust on hiljuti parandatud elektrituru uue korraldusega, eelkõige määruse (EL) 2019/943 vastuvõtmisega paketi „Puhas energia kõikidele eurooplastele“ (3) raames. Sel eesmärgil teevad Energeetikasektorit Reguleerivate Asutuste Koostööamet (edaspidi „koostööamet“), Euroopa elektri põhivõrguettevõtjate võrgustik ja Euroopa maagaasi ülekandesüsteemi haldurite võrgustik (edaspidi koos „ENTSO“), Euroopa jaotusvõrguettevõtjate üksuse (edaspidi „ELi jaotusvõrguettevõtjate üksus“) ning Euroopa Komisjon tihedat koostööd kõikide asjaomaste sidusrühmadega.
                  
               
                     (2)
                  
                  
                     Valdkonnad, milles võib võrgueeskirjad välja töötada, on sätestatud määruse (EL) 2019/943 artikli 59 lõigetes 1 ja 2 ning määruse (EÜ) nr 715/2009 artikli 8 lõikes 6. Lisaks võimalusele töötada välja võrgueeskirjad, võib komisjon omal algatusel välja töötada suunised. Valdkonnad, milles võib suunised välja töötada, on sätestatud määruse (EL) 2019/943 artikli 61 lõikes 2 ja määruse (EÜ) nr 715/2009 artikli 23 lõikes 1. Nii määruse (EL) 2019/943 artikli 59 lõike 3 kui ka määruse (EÜ) nr 715/2009 artikli 6 lõike 1 kohaselt peaks komisjon esmalt koostama aasta prioriteetide nimekirja, milles määratakse kindlaks valdkonnad, mis kaasatakse võrgueeskirjade väljatöötamisse. Prioriteetide nimekiri koostatakse elektrisektori jaoks iga kolme aasta järel ja gaasisektori jaoks igal aastal.
                  
               
                     (3)
                  
                  
                     Komisjon võttis juba vastu ühtlustatud elektrieeskirjad võimsuse jaotamise ja ülekoormuse juhtimise, elektritootmisüksuste võrku ühendamise, tarbimise ühendamise, alaliskõrgepinge, forvardturul võimsuse jaotamise, süsteemi käitamise, hädaolukorra ja taastamise nõuete ja menetluste ning tasakaalustamise kohta.
                  
               
                     (4)
                  
                  
                     Lisaks on vastu võetud ühtlustatud gaasieeskirjad ülekoormuse juhtimise, võimsuse jaotamise, tasakaalustamise, koostalitlusvõime ja andmevahetuse ning ülekandetasude ühtlustatud ülesehituse kohta.
                  
               
                     (5)
                  
                  
                     Sidusrühmadega peetud sihtotstarbeliste konsultatsioonide (4) käigus toetas enamik sidusrühmi küberturvalisuse ja nõudluse paindlikkusega seotud ühtlustatud elektrieeskirjade väljatöötamist. Gaasi puhul toetasid sidusrühmad juba alustatud tööde prioriteetseks seadmist ja rõhutasid, kui oluline on võrgueeskirjade ja suuniste nõuetekohane ja hästi kooskõlastatud rakendamine.
                  
               
                     (6)
                  
                  
                     Tunnustades sidusrühmade vastuseid ja võttes arvesse küberjulgeolekuga seotud uusi väljakutseid ning vajadust läbipaistva ja mittediskrimineeriva paindliku turu järele, sisaldab elektrienergia 2020.–2023. aasta prioriteetide nimekiri ühtlustatud elektrieeskirju küberturvalisuse ja nõudluse paindlikkuse kohta.
                  
               
                     (7)
                  
                  
                     Võttes arvesse sidusrühmade vastuseid ja kehtivate gaasieeskirjade käimasolevat rakendamist, ei määratud gaasi võrgueeskirjade ja suuniste väljatöötamiseks 2020. aastaks uusi valdkondi,
                  
               ON VASTU VÕTNUD KÄESOLEVA OTSUSE:
         
            Artikkel 1
            Prioriteetide nimekiri ühtlustatud elektrieeskirjade väljatöötamiseks ajavahemikul 2020–2023 on järgmine:
            
                        a)
                     
                     
                        sektoripõhised eeskirjad, mis käsitlevad piiriüleste võimsusvoogude küberturvalisuse aspekte, sealhulgas eeskirjad ühiste miinimumnõuete, kavandamise, järelevalve, aruandluse ja kriisiohje kohta;
                     
                  
                        b)
                     
                     
                        nõudluse paindlikkuse eeskirjad, sealhulgas eeskirjad agregeerimise, energia salvestamise ja tarbimise piiramise kohta.
                     
                  
         
            Artikkel 2
            Gaasi puhul ei ole 2020. aastaks kindlaks määratud uusi valdkondi võrgueeskirjade ja -suuniste väljatöötamiseks.
         
         
            Artikkel 3
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 14. oktoober 2020
            
               
                  Komisjoni nimel
               
               
                  eesistuja
               
               Ursula VON DER LEYEN
            
         
         
            (1)  ELT L 211, 14.8.2009, lk 36.
         
            (2)  ELT L 158, 14.6.2019, lk 54.
         
            (3)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele, Regioonide Komiteele ja Euroopa Investeerimispangale „Puhas energia kõikidele eurooplastele“ (COM(2016) 860 final).
         
            (4)  Vastused on avaldatud järgmisel veebilehel: https://ec.europa.eu/energy/consultations/consultation-establish-priority-list-network-codes_en